*Tämä artikkeli kertoo suomalaisesta saarnaajasta. Leo Meller oli myös suomalainen toimittaja ja ohjelmapäällikkö.*
Leo Meller vuonna 1981.
**Leo Martin Torsten Meller** (s. 12. heinäkuuta 1942 Helsinki) on suomalainen saarnaaja. Hän on nykyään luterilainen. Hän toimi Patmos Lähetyssäätiön toiminnanjohtajana 1971–2010. Tunnetuin ohjelma on Patmos Lähetyssäätiön tuottama *Taivaan ja maan väliltä* Radio Deissä ja Radio Patmoksessa. Leo Mellerin tuotanto on pääosin Kuva ja Sana -kustannusyhtiön julkaisemaa.

Elämä ja toiminta
-----------------

Meller syntyi sodan keskelle Helsinkiin vuonna 1942 ja koki monet sodankauhut. Hän tuli mukaan Kuvan ja Sanan toimintaan 14-vuotiaana, siten hän kirjoitti ensimmäisen juttunsa *Kipinä*-lehteen vuonna 1960. 

Vuosina 1965–1967 Meller kävi helluntaiherätyksen raamattukoulussa Yhdysvalloissa.

Leo Meller on naimisissa viulutaiteilija Päivyt Mellerin (o.s. Rajamäki) kanssa, ja heillä on yksi yhteinen lapsi. Leo on ollut aikaisemmin naimisissa, ja tuosta avioliitosta hänellä on kaksi lasta.

Meller tunnetaan karismaattisena puhujana. Hän on sanonut olevansa ensimmäisiä, jotka toivat Suomeen amerikkalaismallisen hengellisyyden myyntikeinot.

Patmos Lähetyssäätiö
--------------------

Meller tuli Patmos ry:n johtoon vuonna 1971 nostaen yhdistyksen vararikon partaalta jaloilleen ja menestykseen. Vuonna 1999 Patmos lähetyssäätiöllä oli 18 000 rekisteröityä tukijaa ja se keräsi lahjoituksina noin 28 miljoonaa markkaa, joista 25 miljoonaa jaettiin erilaisiin avustuskohteisiin. Vuosina 2007-2012 tulot olivat 32 miljoonaa euroa, josta alle 10 miljoonaa käytettiin palkkoihin.

### Talousrikostuomiot

Huhtikuussa 1986 Meller tuomittiin Helsingin raastuvanoikeudessa yhden vuoden, 10 kuukauden ja 20 päivän vankeuteen sekä 8 510 markan sakkoihin muun muassa vero-, kirjanpito- ja rahankeräysrikoksista. Samalla Patmos ry tuomittiin menettämään valtiolle vastoin rahankeräyslakia kerätyt 100 000 markkaa. Helsingin Sanomien artikkelin mukaan tuomion peruste oli Patmos ry:n rahojen kavaltaminen ja veropetos. Meller itse väitti tuomion olleen osa ajojahtia, joka häneen kohdistettiin Raamattujen salakuljetuksesta Neuvostoliittoon. Päiväkirjaa patmoslaisuudestaan pitäneen naisen mukaan Meller kirjoitti lahjoittajille vääriä laskuja sanoen, että Saatanalta saa kerätä kaiken rahan kaikin keinoin.

Opetukset
---------

### Ufot

Vuonna 1961 Meller kirjoitti laajan artikkelin *Kipinään* otsikolla "Lentävät lautaset ovat sittenkin todellisuutta!" Vuonna 1962 Meller kirjoitti ensimmäisen profeetallisen kirjansa *Avattu tulevaisuus*. Meller pyysi juuri perustetun kustannusosakeyhtiö Vimanan toimitusjohtaja Rehnströmiltä apua tutustuakseen ulkomaiseen alan kirjallisuuteen. Vuonna 1964 Meller jätti niin *Kipinän* kuin *Lasten Kuvalehdenkin* joksikin aikaa. Opiskeltuaan Yhdysvalloissa ja palattuaan Suomeen hän käytti nimimerkkiä "Spectator". Palattuaan Suomeen Yhdysvalloista Meller ennusti lisääntyvää ufoaktiivisuutta ja kirjassaan *Ufot ja maailmanloppu* (1973) Meller kertoi ufojen takana olevan ystävällisten humanoidien sijaan demoniset henkiolennot. Hänen mukaansa henkiolennoilla oli saatanallinen maan valloitussuunnitelma.

Leo Meller oli mukana rovasti Arvi Merikallion perustaman "kristillissiveellisen" Suomen Planetistien Seura ry:n toiminnassa ja muun muassa tulkkina ufotutkija Frank Strangesin Suomen-vierailulla vuonna 1967. Vuonna 1973 ilmestyi Mellerin *Ufot ja maailmanloppu*, joka käsitteli ja tuomitsi ufologian yleisemmin. Vuonna 1983 Meller kertoi opetuskaseteillaan ja *Kipinä*-lehdessä *E.T. – The Extra Terrestrial* -elokuvan olevan paholaisen väline.

Leo Meller vuonna 1972.
### Ennustukset

Mellerin tuotantoa sävyttää voimakas profeetallinen sanoma. Hänen teologiansa korostaa Jeesuksen sovitustyön merkitystä, mutta myös pyhityksen tarpeellisuutta kristityn valmistautuessa viimeisiin aikoihin. Messiaaniselle kristillisyydelle ominaiseen tapaan Meller on korostanut Israelin erityisasemaa ja nähnyt monet sodat, väkivallanteot ja poliittiset mullistukset Lähi- ja Keski-idässä lopunajallisiksi merkeiksi. Meller muun muassa ennusti Neuvosto­liiton olevan vanhatestamentillinen Googin valtakunta, joka aikojen lopulla on hyökkäävä Israeliin. EEC puolestaan oli Ilmestyskirjan peto, joka pelastaisi Israelin Googin hyökkäykseltä, solmisi Israelin kanssa seitsemänvuotisen liiton ja rakentaisi Jerusalemiin temppelin Anti­kristukselle. Vuonna 1981 patmoslainen nainen merkitsi muistiin Mellerin ennustaneen syksyksi 1982 Suomeen valtavaa nälänhätää, jota ei kuitenkaan tullut.

Leo Meller on puhunut tilaisuuksissaan muun muassa amerikkalaisten saarnaajien Benny Hinnin ja David Wilkersonin profetioista.

### Anteeksipyyntö opetuksista

Syyskuussa 2022 Leo Meller pyysi anteeksi vanhoja tekstejään ja puheitaan. Hän sanoo joutuneensa harhateille siksi, että ihannoi amerikkalaista karismaattista kristillisyyttä. Hän kuitenkin väittää uskoneensa puheisiin silloin kun ne piti, olleensa "vision valtaama", vaikka nykyään katuu niitä. Meller kuitenkin yhä kiertää saarnaamassa.

Poliittinen toiminta
--------------------

Leo Meller kannatti yhdessä lähetyslääkäri Marja Rantasen kanssa lääkäri Pekka Reinikaisen eurovaalikampanjaa vuonna 2004. Hän järjesti kirjekampanjan Reinikaisen puolesta ja toisia ehdokkaita vastaan. *Helsingin Sanomien* mukaan kirjekampanja oli ongelmallinen kristillisdemokraateille, sillä Mellerin kerrottiin parjanneen laajalle tukijoukolleen puolueen muita ehdokkaita (muun muassa Bjarne Kallista, Eija-Riitta Korholaa, Lyly Rajalaa) ja hän oli kehunut Reinikaista ilmoittaen tietävänsä Pyhän Hengen tahdon vaaleissa.

Meller on myös vastustanut mikrosirun tulemista EU:n yhdentyvien rahamarkkinoiden myötä.

Arvostelu
---------

Mellerin toiminta on herättänyt ajoittain myös julkista arvostelua. *Helsingin Sanomien* toimittaja Harri Nykäsen artikkelin mukaan Melleriä on arvosteltu erityisesti rahankeräysmenetelmistä, vallantavoittelusta, naissuhteista ja maineenkipeydestä.

Europarlamentaarikko Eija-Riitta Korhola kertoi blogissaan Mellerin sekaantumisen kristillisdemokraattien vaalikampanjoihin johtaneen hänen siirtymiseensä pois kristillisdemokraateista Kokoomuksen riveihin.

Pastori Seppo Juntunen on arvostellut Mellerin toimintaa kertoen hänen painostavan arvostelijoitaan vaikenemaan. Kiista johti vuonna 2006 lehtikirjoitteluun *Kirkko ja kaupunki* -lehdessä, joka keräsi myös Mellerin uhrien haastatteluja anonyymisti.*lähde?* *Kirkko ja kaupunki* -lehti kertoi 3. joulukuuta 2006 Mellerin tehneen poliisille tutkintapyynnön lehden kirjoituksista. Meller ei saapunut sovittuun aikaan mennessä poliisiasemalle kertomaan näkemystään kunnianloukkauksesta, jolloin poliisi tulkitsi asian rauenneeksi. Meller sanoi luopuneensa oikeusjutusta antaakseen sovulle mahdollisuuden.

Vuoden 2012 verotustietojen mukaan eläkkeellä oleva Meller tienasi yhteensä 151 858 euroa eli enemmän kuin kirkon piispat. Meller perusteli blogissaan tekevänsä työtä aamusta iltaan ja tuovansa Patmokselle enemmän tuloja kuin hänen palkkansa.

### Naissuhteet

*Helsingin Sanomien* mukaan vuonna 2000 Mellerillä oli suhde viiteen naiseen, joista jokainen luuli Mellerin naivan hänet. Meller oli kieltänyt naisia puhumasta suhteista. *Iltalehti* uutisoi jo vuonna 1983, miten Meller sitoi hätäänsä tukea hakevat naiset itseensä ja käytti naisia seksuaaliseen tyydytykseensä. Eräs naisista piti pahimpana seksiin painostamista. Kun *Helsingin Sanomat* oli vuonna 2011 jälleen tekemässä artikkelia aiheesta, Meller meni nopeasti uusiin naimisiin.

Kirjallinen tuotanto
--------------------

### Teokset

* *Avattu tulevaisuus*. Helsinki: Kuva ja Sana, 1962.
* *Viidakon kadonnut kansa*. Helsinki: Kuva ja Sana, 1963.
* *Huomispäivän maailma ilmestyskirjan valossa*. Helsinki: Kuva ja Sana, 1971.
* *Hengen vallankumous. Raportti karismaattisesta uudistusliikkeestä ajassamme*. Helsinki: Kuva ja Sana, 1972. ISBN 951-9072-01-2.
* *Suomi ja Eurooppa ennustusten valossa*. Helsinki: Kuva ja Sana, 1973. ISBN 951-9072-09-8.
* *Ufot ja maailmanloppu*. Helsinki: Kuva ja Sana, 1973. ISBN 951-9072-30-6.
* *Tuomiopäivä ja Hengen vuodatus*. Helsinki: Kuva ja Sana, 1974. ISBN 951-9072-50-0.
* *Kuudes aisti*. Helsinki: Kuva ja Sana, 1975. ISBN 951-9072-65-9.
* Meller, Leo & Schulgin, Maria & Meuronen, Heljä: *Kathryn Kuhlman – raportti ihmeestä*. Helsinki: Kuva ja Sana. ISBN 951-9072-64-0.
* *Kätketty aarre*. Kuvitus: Victor Mitchell. Helsinki: Kuva ja Sana, 1976. ISBN 951-9072-90-X.
* *Kuolema kulkee Siionissa*. Helsinki: Kuva ja Sana, 1976. ISBN 951-9072-83-7.
* *Sirppi Egyptin yllä*. Helsinki: Kuva ja Sana, 1976. ISBN 951-9072-96-9.
* *Esirukousten lapset*. Helsinki: Kuva ja Sana, 1977. ISBN 951-9073-25-6.
* *Päivä jolloin Israel kuolee. Profeetallista valoa Lähi-idän tulevaan ahdistukseen*. Helsinki: Kuva ja Sana, 1977. ISBN 951-9073-23-X.
* *Harmagedon! Viimeinen sukupolvi elää nyt*. Helsinki: Kuva ja Sana, 1978. ISBN 951-9073-44-2.
* *Liitonarkki ja tempaus*. Helsinki: Kuva ja Sana, 1978. ISBN 951-9073-33-7.
* *Uhattu Suomi*. Helsinki: Kuva ja Sana, 1978. ISBN 951-9073-54-X.
* *Ihmeitä sinua varten*. Helsinki: Kuva ja Sana, 1979. ISBN 951-9073-70-1.
* *Nyt näen. Albumi ajan tapahtumista profetaallisen Raamatun valossa*. Helsinki: Kuva ja Sana, 1979. ISBN 951-9073-58-2.
* (toim.): *Uusi sana Herralta*. Helsinki: Kuva ja Sana, 1979. ISBN 951-9073-56-6.
* *Uhatun Suomen viimeiset pidot*. Helsinki: Kuva ja Sana, 1979. ISBN 951-786-107-9.
* *Yhdestoista hetki*. Helsinki: Kuva ja Sana, 1979. ISBN 951-9073-67-1.
* 1980, Kansakunnan kohtalonkysymykset
* 1980, Kärsimyksen tarkoitus
* 1980, Koska Lähi-itä räjähtää? Profeetallis-strateginen katsaus 80-luvun tilanteeseen maailmankohtalojen sydänpisteessä
* 1980, Lähtölaskenta on alkanut
* 1980, Näin Jeesuksen taivaassa
* 1981, Valkoisen talon kirous
* 1982, Jeesus voi!
* 1982, Vatikaani profetiassa
* 1983, Mitä ajan kello osoittaa?
* 1983, Puhu Herra
* 1983, Salomon seitsemän salaisuutta
* 1983, Suomen kautta Israeliin profetioita Neuvostoliiton juutalaisista
* 1984, Tästä ei puhuta!
* 1985, Kaikki mitä sinun tarvitsee tietää rukousvastausten saamisesta
* 1985, Odottaessamme mitä tuleman pitää...
* 1985, Onko Jumalalla asiaa?
* 1985, Temppelikirja
* 1986, Mies joka kävi taivaissa
* 1986, Rock
* 1989, Raha ja Raamattu
* 1990, Lamppumme sammuvat
* 1990, Operaatio Exodus
* 1991, Miten aiot selviytyä?
* 1992, Hiltunen, Paavo ja Meller, Leo: Eksyttäjät
* 1993, Suomi romahti jo
* 1994, Frank Mangsin taivastestamentti
* 1994, Kuolematon ihme
* 1995, Vapaamuurarien salaiset opit
* 1996, Jumalan ihmisen taloudessa tapahtuu pian suuri muutos!
* 1999, Rokka, Jukka ja Meller, Leo: Kuoleman porteilta
* 2003, 5 minuuttia keskiyöhön miten lähellä Herran tulemus Irakin merkin jälkeen?
* 2003, Valtaistuinsalista - Jumalan lähetti on esiripun takana, hänen profeetallinen sanomansa on tässä, väkevämpänä kuin koskaan
* 2004, 31 päivän matka opas rukoukseen ja rakkauteen Jumalan suurten lupausten äärellä
* 2006, Ehtoolla on oleva valoisaa : David Wilkersonin julistus kesäsodan Jerusalemissa : opastusta Sanassa ja Hengessä miten elää Herraa odottavana (koonnut ja toimittanut Leo Meller)
* Meller, Leo: *Saako Israel elää?*. Kuva ja Sana, 2014. ISBN 978-951-585-298-4.

### Suomennoksia

* Hicks, Tommy: *Uusi voima*. Suomentanut ja toim. Leo Meller. Helsinki: Ristin Sanoma, 1965.
* 1968, Russell, A.: Puhu Herra Herran puhuttelussa hiljaisina hetkinä (Käännös Leo Meller)
* 1968, Sundby, Carl: Tahdon kotiin. Suomennos Leo Meller
* 1969, Hicks, Tommy: Kesä on lähellä. Suomeksi toimittanut Leo Meller
* 1969, Lövgren, J. F.: Lamppumme sammuvat. Suomennos norjan kielestä Leo Meller
* Osborn, T. L.: *Tästä eteenpäin*. Suomentanut ja toim. Leo Meller. Helsinki: Kuva ja Sana, 1970.
* 1970, Sundby, Carl: Olen vain ihminen. Suomeksi toimittanut Leo Meller
* Wilmington, H. L.: *Kuningas tulee*. Suomentanut ja toim. Leo Meller. Helsinki: Kuva ja Sana, 1974. ISBN 951-9072-52-7.
* 1976, Hoeven, Jan Willem van der: Sana Jerusalemista (toimittanut Leo Meller)
* 1977, Minä olen Pikkuhauva
* 1977, Levitt, Zola: Koska Googin sota? (Suomenkielelle ja soveltanut tilanteeseemme Leo Meller)
* Wilkerson, David: *Sana Herralta*. Toim. Leo Meller. Helsinki: Kuva ja Sana, 1978. ISBN 951-9073-29-9.
* 1980, Russell, A.: Puhu Herra (Käännös: Leo Meller)
* 1980, Hoeven, Jan Willem van der: Jerusalem varoittaa Suomea! Toimittanut Leo Meller.
* 1981, Polištšuk, Arkadi: Päästä minun kansani! Suomeksi toimittanut Leo Meller.
* 1982, Gaverluck, Emil: Taivaan ja maan arvoitukset. Suom. Leo Meller.
* 1983, Ignats, Ulo: Andropovin maa (Käännöstyöryhmässä Leo Meller. Luvut 15–17 / Leo Meller)
* 2004, H. L. Willmington: Kuningas tulee (suomeksi toimittanut Leo Meller)

Lisäksi Kuva ja Sana on julkaissut Mellerin puhetilaisuuksia, opetuksia CD-levyinä, kasetteina ja MP3-tiedostoina yli sata nimekettä.

Lähteet
-------

1. ↑  Leo Meller eläkkeelle *Seurakuntalainen*.  10.9.2010. Viitattu 30.6.2012.
2. 1 2 3 4  Villa, Janne: Leo Meller – kenen kunniaa on loukattu? *Kirkko & Kaupunki*.  14.11.2006.  Arkistoitu 27.9.2007. Viitattu 30.6.2012.
3. ↑  Meller, Leo: 12. heinäkuuta 2010  12.7.2010. Patmos Lähetyssäätiö.  Arkistoitu 6.4.2017. Viitattu 30.6.2012.
4. 1 2 3 4 5 6 7 8  Nykänen, Harri: Leo Meller, taivaan sisäpiirikauppias.  *Helsingin Sanomat*, 17.9.2000. Artikkelin verkkoversio. Viitattu 30.6.2012.
5. 1 2  Kiistelty saarnaaja on perso naisille ja rahalle - toiset pitävät enkelinä, toiset piruna *Iltalehti*.  14.4.2017.
6. ↑  Helsingin käräjäoikeuden päätös 16.4.1986: diaarinumero R 84/3697
7. ↑  Meller, Leo, Ufojen arvoitus – onko avaruudessa elämää? Äänikasetti. Meller, Leo: Rauni-Leena Luukanen-Kilde: kenen salainen agentti? Äänikasetti. Meller on sittemmin katunut osallisuuttaan Strangesin vierailuun, koska tämä ei ollutkaan pohjannut esitystään kristilliseen näkemykseen. Sit. Kananen, Marko 1997. mt.
8. ↑  Levitt, Zola: *Koska Googin sota?*. Suomentanut Leo Meller. Helsinki: Kuva ja Sana, 1977.
9. ↑  Meller, Leo: *Huomispäivän maailma ilmestyskirjan valossa*. Helsinki: Kuva ja Sana, 1971.
10. ↑  Leo Meller pyytää opetuksiaan anteeksi kuulijoiltaan – kuuntele saarnamiehen tyrmäävä tunnustus Dei Plussasta *Seurakuntalainen*.  18.9.2022.
11. ↑  Miettinen, Hanna: Tapaus Reinikainen repii kristillisdemokraattien rivejä Helsingissä.  *Helsingin Sanomat*, 17.9.2004. Artikkelin verkkoversio. Viitattu 22.1.2023.
12. ↑  Elisa Ideat *Elisa*.  Arkistoitu 8.10.2016. Viitattu 9.11.2016.  *tarvitaan parempi lähde*
13. ↑  Korhola, Eija-Riitta: Leo Meller pullahti taas *korhola.com*.  8.11.2006. Viitattu 10.1.2010.
14. ↑  *Ristin Voitto* 9. toukokuuta 2007
15. ↑  Rahaa tahkonnut kohusaarnaaja: Työpäivät ulottuvat aamusta iltamyöhään. *Iltalehti* 4.11.2013.
16. ↑  Leo Meller tänään: Arkkipiispan ja Leo Mellerin palkat. (Arkistoitu – Internet Archive) Leo Mellerin blogi patmos.fi-sivustolla, 2.11.2013.

Aiheesta muualla
----------------

* Leo Mellerin saarnoja MP3-muodossa. (Arkistoitu – Internet Archive)
* Rikkinen, Minna: / Meller, Leo (1942–). *Kansallisbiografia-verkkojulkaisu (maksullinen)*.  15.1.2010. Helsinki:  Suomalaisen Kirjallisuuden Seura.
* Leo Meller pyytää opetuksiaan anteeksi kuulijoiltaan 18.9.2022 seurakuntalainen.fi

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat

 |
|  |
| Henkilöt | 
* Kansallisbiografia
* Biografiasampo

 |

 |